Odeion se topstudente tree op | Netwerk24
Odeion se topstudente tree op
Deur Elretha Britz 16 Maart 2017 06:03
’n Werk vir klarinet en kamerorkes deur die Suid-Afrikaanse komponis Keith Moss is ’n hoogtepunt op die program waarmee die Universiteit van die Vrystaat (UV) se musiekskool vanjaar geopen word.
Dié konsert is elke jaar ’n toonvenster vir die Odeion-skool vir Musiek (OSM) se topstudente, van wie vyf vanjaar gehoor sal word.
Die OSM Camerata en Danré Strydom, die solis in Moss se Concertino vir klarinet en kamerorkes, sluit die program af. Xavier Cloete dirigeer.
Die studente wat in die eerste helfte optree, is die pianis Margot Viljoen (“The Serpent’s Kiss” van William Bolcom), die fluitspeler Nina Cilliers (Mazurka de Salon, op. 16 van Franz Doppler), die sopraan Charity Leburu (“La mamma morta” uit die opera Andrea Chénier van Umberto Giordano), die tjellis Chris van Zyl (Paganini se Variasies op een snaar op ’n tema van Rossini) en die orrelis Eljee du Plooy (Transports de joie d’une âme devant la gloire du Christ qui est la sienna van Messiaen).
Lesley-Ann Matthews staan Van Zyl en Cilliers by en Cézarre Strydom begelei Leburu.
Moss se Concertino is in 2016 in opdrag van die Samro-stigting vir die Klarinet-extravaganza geskryf en is deur die Belgiese klarinetsolis Eddy Vanoosthuyse uitgevoer.
Moss beskryf die musiek as toeganklik, maar met tegniese uitdagings vir die solis. Dit begin met ’n wals wat die klarinet se melodiese spektrum vertoon en in die tweede deel die instrument se melancholiese karakter.
’n Virtuose derde deel sluit die werk af. Strydom is ’n klarinetsolis en -dosent aan die OSM.
Fine Music Radio neem die konsert op en sal dit later vanjaar uitsaai. OSM-openingskonsert: Donderdag (16/03) om 19:30 by die Odeion-teater. Kaartjies: R110, R70, R60, R40 by Computicket of by die deur.